kardosdrur/scandi-wiki huggingface dataset:
Hans Jørgen Tvede

Hans Jørgen Tvede (10. februar 1815 – 26. august 1878) var en dansk brygger, som i 1852 var grundlægger af Tvedes Bryggeri. Han var bror til Jens Levin Tvede.
Tvede kom fra en brygger- og brændevinsbrænderslægt. Bedstefaderen havde været brændevinsbrænder og hans far, Jørgen Martin Tvede var forpagter på et bryggeri i Grønnegade.

I 1852 startede han hvidtølsbryggeriet Tvedes Bryggeri. Efter hans død 1878 overtog hans sønner Jørgen Christian Tvede og Peter Valdemar Tvede samt svigersønnen Jørgen Henrik Bruhn ledelsen.

1864-1874 sad han i Københavns Borgerrepræsentation.

Han var gift med Birgitte Frederikke Tvede født Vestberg (død 1884). I 1878 oprettede parret Christen Vestbergs og Jørgen Tvedes Stiftelse, som fik en bygning med friboliger i et nyopført hus, Vesterbrogade 144. På huset er der opsat en mindetavle med portrætbuste for bryggeren: "HANS JØRGEN TVEDE / * 10 FEBR. 1815 † 26 AUG. 1878"

Kilder 
 Zachariae, Før og Nu, 1920.
 Mindetavler på Vesterbro
 Medlemmer af Københavns Borgerrepræsentation – T

Eksterne henvisninger 
 

Bryggere fra Danmark
Medlemmer af Københavns Borgerrepræsentation i 1800-tallet
Filantroper fra Danmark
Marstrands Bryggerier

Marstrands Dampmølle, senere A/S Marstrands Bryggerier og Krone-Øl-Bryggeriet, var et dansk bryggeri i København.

I 1865 etablerede Troels Marstrand, Jens Lund og F.W. Kiørboe et hvidtølsbryggeri på Vodroffsvej 25 på Frederiksberg, og det blev hastigt et af de største i København. De tidligste bygninger var opført af murermester og arkitekt J.W. Frohne, men blev snart suppleret af et stort anlæg, som blev tegnet af Henning Wolff. Bygningerne var opført i mursten i vekselende røde/gule sten og med dekorative elementer, der var inspireret af M.G. Bindesbølls arkitektursyn. Fabrikken var udført i et stærkt personligt og originalt formsprog, der pegede frem mod nationalromantikken.

På grund af den stigende konkurrence købte Marstrands Bryggeri i 1884 Aldersro Bryggeri på Jagtvej. Samtidig blev virksomheden et aktieselskab. Selskabet forsøgte sig med lanceringen af en ny type lys øl, Wienerøl, at få deres del af markedet, men uden synderlig succes. I 1891 måtte bryggeriet lade sig opsluge af De forenede Bryggerier. Det fik senere navnet Kroneølbryggeriet.

I det nye bryggerisamarbejde var der indført en arbejdsdeling, hvor hvert bryggeri opdyrkede sit speciale. Bryggeriet på Vodroffsvej blev fra 1923 anvendt af Kongens Bryghus. I 1969 fusionerede De forenede Bryggerier og Carlsberg, og som led i en rationalisering blev bygningerne på Vodroffsvej solgt til boligselskabet VIBO, der ønskede at opføre almene boliger på grunden.

Nedrivningsplanerne var stærkt kontroversielle, men blev støttet af borgmester Arne Stæhr Johansen, og Akademisk Arkitektforening arrangerede et fakkeltog til Frederiksberg Rådhus som protest. Bryggeriet på Vodroffsvej blev allerede i 1970'erne regnet som en af Danmarks mest originale og væsentlige industribygninger. Kommunen fastholdt dog planerne. Anlægget blev revet ned 1976 og i dag er der en boligbebyggelse på grunden (nr. 23-31).

Se også 
 Bryggerier i Danmark

Kilder 
 Jørgen Sestoft, Danmarks arkitektur: Arbejdets huse, København 1979.
 Beskrivelse på PAST

Forsvundne bygninger, konstruktioner og anlæg i Frederiksberg Kommune
Danske virksomheder etableret i 1865
Ophørt i 1891
Bryggerier i København
Tidligere virksomheder på Frederiksberg
Tidligere bryggerier i Danmark
Bryggeriet i Rahbeks Allé

Bryggeriet i Rahbeks Allé var et dansk bryggeri, etableret 1860 på Rahbeks Allé 3 på Vesterbro i København, som det tog navn efter. I 1891 blev det indlemmet i De forenede Bryggerier.

Bryggeriet blev anlagt af cand.pharm. August Vogelius, som havde været inspektør på Gamle Carlsberg 1852-56 og dernæst blev forpagter af brygger J.C. Jacobsens hvidtølsbryggeri i Brolæggerstræde. Dette bryggeri var dog teknisk forældet, havde en dårlig, indeklemt beliggenhed og var ved at blive udkonkurreret af nye bryggerier.

Sammen med assessor pharm. J.C. Hauberg som passiv deltager begyndte Vogelius i 1860 konstruktionen af et nyt, stort bryggeri uden for byen. J.C. Jacobsen hjalp med tegninger til bryggeriets indretning, og bygningerne blev tegnet af arkitekt Jens Eckersberg i en senklassicistisk stil. Brygningen begyndte 14. august 1861. Salget gik så godt, at en udvidelse fulgte allerede i 1864, og 1. oktober 1874 blev det overdraget til et konsortium (senere aktieselskab) med cand.pharm. Even Ibsen som leder. Han var tidligere brygmester på Bryggeriet Svanholm. Samtidig foran­dredes navnet fra A. Vogelius' Bryggeri til Bryggeriet i Rahbeks Allé. Bryggeriet i Rahbeks Allé fremstillede kun overgæret øl og tilbød hvidtøl, skibsøl, dobbeltøl og bitterøl. Indtil 1877 var produktionen støt stigende.

Men så faldt salget, hvilket skyldes, at bayersk øl i stigende grad blev efterspurgt i stedet. Ledelsen reagerede hurtigt og satte 1880 en produktion af undergæret øl i sving, og allerede kort efter gik salgskurven op igen.

Vogelius havde bevaret sin tilknytning til sin fabrik som kasserer og bestyrelsesmedlem, men fra 1. oktober 1880 tog han igen tøjlerne som leder af bryggeriet. Ibsen fratrådte for at overtage ledelsen af Bryggeriet Frederiksberg. Syv år senere, 1. oktober 1887, trak Vogelius sig tilbage. Den nye direktør blev William Haurowitz, der i mange år havde drevet et bryggeri i Trondhjem. Han blev også den første direktør for De forenede Bryggerier.

1923 blev bryggeriets navn ændret til Kongens Bryghus, da man lukkede det oprindelige Kongens Bryghus ved Frederiksholms Kanal. En anden filial af KB blev Marstrands Bryggerier på Vodroffsvej.

I tidens løb undergik Kongens Bryghus på Rahbeks Allé flere forandring, bl.a. blev der i 1956-57 opført en silo, tegnet af arkitekten Tyge Hvass, som kunne rumme 4000 tons malt, nederst, og 900 kubikmeter vand, øverst. Den store bygning mod gaden blev desuden revet ned.

Fusionen mellem Carlsberg og De forenede Bryggerier blev enden for Kongens Bryghus, og området blev siden omdannet til boliger med bl.a. 33 lejligheder i siloen. Den gamle ejendom fra 1860 er i dag en andelsboligforening under navnet A/B Kongens Bryghus.

Se også 
 Bryggerier i Danmark

Kilder 
 [ Uddrag af De forenede Bryggerier 1891-1916 (PDF)]

Bryggerier i København
Vesterbro
Danske virksomheder etableret i 1860
Ophørt i 1891
Forsvundne bygninger, konstruktioner og anlæg i København
Industribygninger i København
Tidligere bryggerier i Danmark
Jens Eckersberg

Jens Juel Eckersberg (født 15. oktober 1822 i København, død 31. marts 1891 i Svendborg) var en dansk arkitekt.

Han var søn af den kendte maler og professor C.W. Eckersberg og dennes anden hustru Elisabeth Catrine Julie Juel, datter af maleren Jens Juel og Rosine Dørschel. Kom i murerlære 1840 og blev elev af G.F. Hetsch. Han blev optaget på Kunstakademiet oktober 1840, vandt den lille sølvmedalje 1845 og den store sølvmedalje 1850. Eckersberg var medarbejder hos M.G. Bindesbøll og P.C. Hagemann og udstillede på Charlottenborg Forårsudstilling 1846 og 1851. Han blev især påvirket af Hetsch' senklassicisme og af Bindesbølls evne til at behandle murværke på forfinede og stilfrie måder. Eckersbergs arbejder er dog meget akademiske og gentagelsesprægede i udtrykket. Han bevægede sig også ud i rundbuestilen.

Eckersberg blev gift 3. juni 1858 i København med Hansine Sophie Joachimine Kerrn (28. august 1826 i København – 4. juni 1860 sammesteds), datter af tømrermester, oberstløjtnant Johan Christian Kerrn og Anna Marie Velschow.

Han er begravet på Assistens Kirkegård.

Værker 

I København:
 Tegning til borgerhus i Borgergade (1853, Nationalmuseet)
 Tegning til borgerhus i Nygade (1854, sammesteds)
 Bryggeriet i Rahbeks Allé (1860, delvist nedrevet)
 Nørregade 37A-B for Kuratelet for de nye Kirkeskoler (1865)
 Villa, Amalievej 1, Frederiksberg (1868)
I Svendborg:
 Arbejdsanstalt i Grubemøllestræde (1872)
 Asylet Børnely, Borgergade (1873, ombygget)
 Drengeskolen i Fruestræde (1875)
 Borgerstiftelsen, Bagergade 67 (1875)
 Villaen Vilhelmskilde, Landevej
 Metodistkirken Sankt Johannes Kirke med præstebolig, Landevej (1882, afhændet 1996)
 Brandstation på Torvet (1886, ombygget 1924)
Desuden:
 Breininge Præstegård (1876)
 Metodistkirken Vor Frelsers Kirke, Frederikshavn (1881)
 Tårup Kirke i Svendborg Amt (1883)
 Projekt til ombygning af ligkapel ved Ærøskøbing Kirke (tegninger i Landsarkivet for Fyn)

Kilder 
 A.G.J., "Jens Eckersberg", i: Merete Bodelsen og Povl Engelstoft (red.), Weilbachs Kunstnerleksikon København: Aschehoug 1947-52.
 Anne Lise Thygesen, "Jens Eckersberg", i: Sys Hartmann (red.), Weilbachs Kunstnerleksikon, København: Rosinante 1994-2000.
 

Arkitekter fra Danmark
Danskere i 1800-tallet
Personer fra København
Klassicistiske arkitekter
Historicistiske arkitekter
Kirkearkitekter
Kees van Wonderen

Cornelis "Kees" Hendricus van Wonderen (født 4. januar 1969 i Bergen, Holland) er en tidligere hollandsk fodboldspiller, der spillede som midterforsvarer hos Æresdivisions-klubberne NAC Breda, NEC Nijmegen og Feyenoord. Længst tid tilbragte han hos Feyenoord, der var hans klub i otte sæsoner, og med hvem han vandt både det hollandske mesterskab i 1999 og UEFA Cuppen i 2002.

Landshold 
Van Wonderen spillede i årene mellem 1998 og 1999 fem kampe for Hollands landshold.

Titler 
Æresdivisionen
 1999 med Feyenoord

UEFA Cup
 2002 med Feyenoord

Eksterne henvisninger 
 Footballdatabase.eu spillerinfo

Fodboldspillere fra Holland
Fodboldspillere fra NAC Breda
Fodboldspillere fra NEC Nijmegen
Fodboldspillere fra Feyenoord Rotterdam
Fodboldtrænere fra Nederlandene
William Haurowitz

William Selly Haurowitz (4. august 1847 i Trondhjem – 10. januar 1908 i Hillerød) var en norsk-dansk brygmester og bryggeridirektør.

William Haurowitz var direktør for E.C. Dahls Bryggeri i Trondhjem, da han den 1. oktober 1887 fik stillingen som direktør for Bryggeriet i Rahbeks Allé. Ved dannelsen af De forenede Bryggerier, som Rahbeks Allé-bryggeriet blev en del af, fik Haurowitz i 1891 posten som adm. direktør for hele det nye aktieselskab. Han var også formand for Dansk Bryggeriforening.

Men i 1899 henvendte samtlige ledende funktionærer sig til bestyrelsen. De ville opsige deres stillinger, da de ikke havde tillid til den administrerende direktørs ledelse. Haurowitz måtte gå af og overlade posten til Tuborgs direktør Benny Dessau.

Han var Ridder af Dannebrog og 20. marts 1896 var han blevet etatsråd.

Kilder 
 Ministerialtidende for Aaret 1896, 1896.

Bryggere fra Danmark
Danskere i 1800-tallet
Riddere af Dannebrog
Foreningsformænd fra Danmark
Personer fra Trondheim
Tuborg
Jøder fra Danmark
Adam Smith Institute

Adam Smith Institute er en britisk liberal tænketank, der baserer sine analyser på Adam Smiths økonomiske teorier.

Institutionen promoverer:
 Frie markeder
 Minimalstat
 Åbent samfund

Ekstern henvisning 
 Institutionens hjemmeside

Kilder 

Liberalisme
Tænketanke
August Vogelius

Peter August Vogelius (født 28. januar 1821 i Hobro, død 15. april 1889 på Frederiksberg) var en dansk farmaceut og brygmester, far til overlæge Frederik Vogelius (1866 - 1938).

August Vogelius var søn af sognepræst Magnus Vogelius (1775 - 1847) og Martha Maria født Gjern (1790 - 1856). I efteråret 1842 blev han cand.pharm. og ansat på apoteket i Ringe på Fyn. Han var dernæst inspektør på Gamle Carlsberg 1852 - 1856 og blev forpagter af brygger J.C. Jacobsens hvidtølsbryggeri i Brolæggerstræde. Dette bryggeri var dog teknisk forældet, havde en dårlig, indeklemt beliggenhed og var ved at blive udkonkurreret af nye bryggerier.

I mellemtiden var han 1855 med støtte fra Den Reiersenske Fond på rejse i Bøhmen og Østrig for at gøre sig bekendt med den teknologiske udvikling inden for ølbrygning.

Sammen med assessor pharm. J.C. Hauberg som passiv deltager begyndte Vogelius i 1860 konstruktionen af et nyt, stort bryggeri uden for byen, nemlig Bryggeriet i Rahbeks Allé. J.C. Jacobsen, som var blevet en god ven af Vogelius, hjalp med tegninger til bryggeriets indretning,

Fra 1878 til 1880 var Vogelius medlem af sognerådet i Frederiksberg Kommune.

Vogelius var gift med Marie Schneider (1842 - 1918). Han boede i en villa fra 1874, tegnet af Hans J. Holm.

Se også 
 Vogelius-slægten

Referencer

Kilder 
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814
 Uddrag af De forenede Bryggerier 1891-1916 (PDF)
 F. Vogelius - Dansk Biografisk Leksikon, 3. udg., Gyldendal 1979-84

Farmaceuter fra Danmark
Bryggere fra Danmark
Danskere i 1800-tallet
Personer fra Hobro
Carlsberg
Medlemmer af Frederiksberg Kommunalbestyrelse
Fairtrade-by

Fairtrade-by er en status, der kan tildeles en by af en anerkendt Fair trade organisation. Begrebet kan udvides til også at omfatte universiteter og gymnasier.

Historie 
Kampagnen startede i 2001 i den britiske by Garstang på initiativ af Bruce Crowther, en lokal Oxfam-tilhænger, i samarbejde med "Garstang Oxfam Group".

Udbredelse 
I 2008 blev Wales det første Fairtrade land i verden.

I dag (oktober 2010) er der 852 Faitrade byer over hele verden, dog primært i Europa. I Danmark er 5 kommuner : Frederiksberg, Haderslev, Aarhus, Roskilde og København. Derudover er Bornholm godkendt som fairtrade-ø .

Kriterier 
For at opnå status som Fairtrade by skal følgende kriterier være opfyldt

 Kommunen skal tage en politisk beslutning om, at der bliver serveret Fairtrade-mærket kaffe, -te og -sukker på rådhuset. 10% af kommunens samlede kaffeindkøb skal være Fairtrade-mærket.
 Kommunen skal nedsætte en styregruppe, der sikrer arbejdet omkring Fairtrade By.
 Fairtrade-mærkede produkter skal være tilgængelige i butikker, på caféer og restauranter.
 Kommunen skal arbejde for, at Fairtrade-mærkede produkter skal bruges på et vist antal offentlige og private arbejdspladser.
 Kommunen skal have en aktiv informationsindsats om fairtrade over for borgere og erhvervsliv.

Eksterne henvisninger 
 Fairtrade towns danske hjemmeside 
 Fairtrade mærkets afsnit om Fairtrade byer 
 Mellemfolkeligt Samvirke's side om Fairtrade byer

Kilder 

aa

Bæredygtig handel
Deutsch & Solberg

Deutsch & Solberg er et dansk tryllekunstnerpar bestående af illusionisten, Michael Deutsch og close-up magikeren, Joachim Solberg.

Begge tryllekunstnere har lange solokarrierer bag sig, men valgte i forbindelse med tv-programmet Talent 2010 at gå sammen for at lære af og udfordre hinanden. Efter sigende har der, trods et mangeårigt venskab, altid eksisteret en vis rivalisering imellem dem, og Michael Deutsch og Joachim Solberg anses også for at være iblandt de førende inden for deres respektive tryllegenrer.

I december, 2010 lancerer Deutsch & Solberg det stort anlagte trylleshow Crash på Bremen Teater i København.

Kilder

Eksterne links 
 http://deutsch-solberg.com 
 http://www.michaeldeutsch.dk 
 http://www.solberg.dk 

Underholdning
Etableret i 2010
Kunstnere fra Danmark
Duoer
Talent Danmark
Jakob Maria Mierscheid

Jakob Maria Mierscheid (f. 3. marts 1933 i Morbach, Rheinland-Pfalz) er en fiktiv tysk politiker for SPD og siden 1979 medlem af den tyske Bundestag.

Medlemmer af Forbundsdagen
Fiktive personer fra Tyskland
Satire
Marina Semjonova

Marina Timofejevna Semjonova (russisk: Марина Тимофеевна Семёнова) (født 12. juni 1908 i Sankt Petersburg, død 9. juni 2010 i Moskva) var en russisk ballerina og koreograf.

Semjonova debuterede 1925 i La Source med succes. I 1930 begyndte hun at danse ved Bolsjojteatret blandt andet med Giselle og Esmeralda i sit repertoire.

Semjonova trak sig tilbage i 1954 for at blive lærer ved Bolsjojteatret. Blandt hendes elever kan nævnes Natalija Bessmertnova, Marina Kondratjeva, Nina Sorokina, Ljudmila Semenjaka, Nino Ananiasjvili og Marija Aleksandrova.

Ved Semjonovas 100-års fødselsdag i 2008 blev hun fejret med fire dages festforestillinger på Bolsjojteatret. Hun sov stille ind i sit hjem i Moskva den 9. juni 2010.

Noter 

Dødsannonce (Russisk)

Ballerinaer
Hundredårige
Personer fra Sankt Petersborg
Giselle

Giselle er en ballet i to akter med koreografi af Jules Perrot og Jean Coralli. Musikken er komponeret af Adolphe Adam. Balletten havde urpremiere på Pariseroperaen den 28. juni 1841 og blev efter sigende specielt skrevet til den italienske ballerina Carlotta Grisi.

Balletter
Oplyst enevælde

Oplyst enevælde er en betegnelse for en politisk styreform, der især herskede i oplysningstiden i slutningen af 1700-tallet.
Her forsøgte en række enevældige herskere, især i Europa, at bruge deres magt til at indføre reformer der skulle fremme de lavere samfundsklassers lykke og velfærd. Tanken bag deres enevælde er, at de skal være gode og fornuftige mennesker, der således ved, hvad der tjener folket og landet bedst. Til gengæld svarer de kun over for Gud.

Se også 
Enevælde

Danmark i 1700-tallet
Monarki
Opéra Garnier

Pariseroperaen, L'Opéra Garnier eller Palais Garnier er det ældste af Paris' to operahuse. 

Operahuset blev tegnet af den franske arkitekt Charles Garnier og opført 1857-1874 i en monumental nybarok stil. Det blev indviet den 15. januar 1875 og erstattede Théâtre de l'Académie Royale de Musique, der blev ødelagt ved en brand. Garnier fik kritik for den overdrevne ornamentik. I operahuset udspilles den klassiske variant af Fantomet i operaen.

I dag er al opera flyttet til Bastilleoperaen, mens den gamle opera anvendes til Pariseroperaens balletopsætninger.

Bygningen blev klassificeret som Monument historique i 1923.

Andet 
Garnier tegnede også Casino de Monte Carlo i Monaco.

Operabygninger i Frankrig
Kultur i Frankrig
Bygninger, konstruktioner og anlæg i Paris
Monument historique i Paris
Bastilleoperaen

Bastilleoperaen er et operahus i Paris i Frankrig. Bygningen er beliggende ved Place de la Bastille og indviedes den 13. juli 1989, på tohundredeårsdagen for stormen på Bastillen. Huset blev tegnet af arkitekten Carlos Ott, som vandt en arkitektkonkurrence udskrevet af Frankrigs daværende præsident François Mitterrand. Byggeriet påbegyndtes 1984.

Reference 

http://www.operadeparis.fr/cns11/live/onp/L_Opera/Opera_Bastille/index.php?lang=en

Operabygninger i Frankrig
Bygninger, konstruktioner og anlæg i Paris
Stenblomsten

Stenblomsten Op. 118 (), er en ballet af den russiske komponist Sergej Prokofjev. Den komponeredes mellem årene 1948 og 1953 og bygger på et gammelt russisk folkesagn.

Stenblomsten koreograferedes i 1957 af den russiske danser og koreograf Jurij Grigorovitj.

Balletter
Sal (rum)

Sal, af fransk salle, "rum", et stort rum, f.eks. en spisesal eller et auditorium. 

Københavns Rådhus har både mødesal, bryllupssal og festsal.

En sal kan kaldes også for hal, f.eks. gymnastiksal / -hal.

Se også
 Gymnastiksal
 Folketingssalen
 Rigssal
 Salon

Rum
Shame (Robbie Williams & Gary Barlow-sang)

Shame er en sang af Robbie Williams og Gary Barlow, taget fra Williams' Greatest hits 2, In and out of consciousness: The Greatest Hits 1990-2010. Den blev udgivet som den første single fra albummet den 4. oktober 2010 af Virgin Records i Storbritannien. Singlen var første gang, både Barlow og Williams havde arbejdet sammen på en sang, siden Williams' brud med Take That i 1995.

Baggrund 

Processen med Barlow og Williams samarbejdede begyndte igen i februar 2010 i Los Angeles. Singlen blev bekræftet af Barlow at være skrevet på under en time i et tomt studie, og hjulpet både ham selv og Williams for at slå en streg over deres 10 år lange fejde, efter Williams forlod Take That. Samme dag, sangen blev frigivet til radio og medier, blev den spillet 694 gange i radioen og 153 gange på TV.

Eksterne henvisninger 

Sange fra 2010
Bispen

Bispen er navnet på det offentlige kulturhus i Haderslev, der rummer Haderslev Bibliotek, men også Månen, Bispens Café, Aktivitetshuset og Historisk arkiv for Haderslev Kommune.

Eksterne henvisninger 
 Bispens hjemmeside

 

Haderslev Kommune
Kulturcentre i Danmark
Sprogøre

Sprogøre, sprogtalent eller sprognemme betegner specielt gode anlæg for at tilegne sig talesprog. Man kan således "have sprogøre".

Se også
 Flersprogethed

Referencer 

Ord og vendinger
Apostolisk succession

Apostolisk succession (successio apostolica)
kaldes den fra apostlene uafbrudte rækkefølge
af biskopper. Ved reformationen blev den brudt
i de fleste protestantiske lande, kun ikke i
England og måske ikke i Sverige. Den anglikanske
kirke lægger afgørende vægt på den og
erklærer, at kun de kirker, der har apostolisk succession har
rette biskopper.

Kilde 
 Opslag af kirkehistoriker L. Moltesen i Salmonsens Konversationsleksikon bd. 1, s.879

Eksterne henvisninger 
 "Apostolisk succession" i Katolsk minileksikon

Romerskkatolske kirke
Kristendom
Lishui

Lishui (kinesisk: 丽水市, pinyin: Líshuǐ Shì) er en by på præfekturniveau i den sydvestlige del af provinsen Zhejiang i Folkerepublikken Kina. Den grænser til Quzhou, Jinhua og Taizhou i nord, Wenzhou i sydøst, og provinsen Fujian i sydvest. Præfekturet har et areal på 17.298 km², og en befolkning på 2.530.000 mennesker, med en tæthed på 146 indb./km² (2007).

Administration 
Lishui administerer et distrikt, et byamt, seks amter og et autonomt amt.

 Bydistriktet Liandu (莲都区)
 Byamtet Longquan (龙泉市)
 Amtet Qingtian (青田县)
 Amtet Jinyun (缙云县)
 Amtet Yunhe (云和县)
 Amtet Qingyuan (庆元县)
 Amtet Suichang (遂昌县)
 Amtet Songyang (松阳县)
 Det autonome amt Jingning She (景宁畲族自治县)

Trafik 
Kinas rigsvej 330 løber gennem området. Den fører mod nordvest fra Wenzhou i Zhejiang til Shouchang i Jiande i samme provins.

Eksterne henvisninger 
 Officiel hjemmeside 
 Officiel hjemmeside – engelsk version 
 Lishui News

Bypræfekturer i Zhejiang
Lusekam

En lusekam eller tættekam er en kam lavet specielt til bekæmpelsen af hovedlus. Det særlige ved lusekamme er, at tænderne sidder så tæt sammen, at lus ikke kan komme igennem tænderne og således bliver redt ud af håret. Lusekamme kan bruges sammen med luseshampoo til såkaldte lusekure.

Se også 

Medicinsk udstyr
Lus
Quzhou

Quzhou (kinesisk skrift: 衢州市; pinyin: Qúzhōu) er et bypræfektur i provinsen Zhejiang i Folkerepublikken Kina. Det havde en befolkning på 2.480.000 indbyggere med en tæthed på 281 indb./km² i 2007, og har et areal på 8836,52 km².

Det ligger ved Qiantang-floden, og her ligger hovedkvarteret og produktionsanlæg for Wuxijiang-dæmningen, som giver energi til et større industrikompleks i præfekturet.

Administrative enheder 
Quzhou består av to bydistrikter, et byamt og tre amter:

 Bydistriktet Kecheng – 柯城区 Kēchéng Qū ;
 Bydistriktet Qujiang – 衢江区 Qújiāng Qū ;
 Byfylket Jiangshan – 江山市 Jiāngshān Shì ;
 Fylket Changshan – 常山县 Chángshān Xiàn ;
 Fylket Kaihua – 开化县 Kāihuà Xiàn ;
 Fylket Longyou – 龙游县 Lóngyóu Xiàn.

Trafik 
Kinas rigsvej 320 går gennem området. Den begynder i Shanghai og løber mod sydvest til grænsen mellem provinsen Yunnan og Burma. Undervejs passeres blandt andet Hangzhou, Nanchang, Guiyang, Kunming og Dali.

Bypræfekturer i Zhejiang
Air Mekong

Mekong Aviation Joint Stock Company (), der opererede som Air Mekong, var et flyselskab fra Vietnam som fløj ruteflyning fra deres base på Phú Quốc og sekundære base i Noi Bai International Airport og Tan Son Nhat Lufthavn. Deres hovedkvarter var på tropeøen Phú Quốc i provinsen Kiên Giang. Det var grundlagt i 2009, og første flyoperation blev gennemført den 9. oktober 2010. Dette var det tredje privat-ejede flyselskab i Vietnam efter Indochina Airlines (stoppet) og VietJet Air. Air Mekong leasede fire Bombardier CRJ 900 fly fra SkyWest Airlines i USA, alle med 90 sæder og såvel business som økonomiklasse.

Destinationer 
I august 2011 havde Air Mekong ruteflyvning til følgende destinationer i Vietnam. Ruterne blev dog stoppet i marts 2013 for at få selskabet til at ændre på flåden. Da dette ikke skete, blev licensen taget fra selskabet i januar 2015.

 Buon Ma Thuot – Buon Ma Thuot Lufthavn (Fokusby)
 Con Dao – Con Dao Lufthavn
 Da Lat – Lien Khuong International Airport
 Ha Noi – Noi Bai International Airport (Hub)
 Ho Chi Minh City – Tan Son Nhat Lufthavn (Hub)
 Phu Quoc – Phu Quoc Lufthavn (Fokusby)
 Pleiku – Pleiku Lufthavn
 Qui Nhon – Phu Cat Lufthavn
 Vinh – Vinh Airport

Tidligere destinationer
 Da Nang - Da Nang Lufthavn

Flåde 
Air Mekong leasede fire Bombardier CRJ 900 fly fra SkyWest Airlines i USA alle med 90 sæder

Referencer

Eksterne henvisninger 

 Air Mekong 
 Air Mekong  (vietnamesisk)

Tidligere flyselskaber fra Vietnam
Etableret i 2009
Ophørt i 2013